Okresná prokuratúra Košice-okolie 
Štúrova 7, 041 47 Košice 	

Sp. zn. : 2 Pv 771/12/8806	Košice, 8.11.2012
EEČ : 2-65-271-2012

U Z N E S E N I E

Trestná vec:	obvinený XXXXX 
Prečin:	Ublíženie na zdraví podľa § 156 odsek 1, odsek 2 písmeno a Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Košice-okolie
Podľa § 215 odsek 1 písmeno a Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
v obci XXXXX, časť Zdoba,  okres Košice - okolie,  dňa 01. 10. 2012 v rodinnom dome s popisným číslom 86 pod vplyvom alkoholu úmyselne ublížil svojej manželke XXXXX a to tým spôsobom, že  po predchádzajúcej slovnej hádke medzi obvineným a jeho dcérou XXXXX sa vybral hore schodmi za ňou so slovnými vyhrážkami, že ona teraz len uvidí, čo jej urobí, v čom sa mu snažila zabrániť jeho manželka XXXXX, ktorá utekala za ním po schodoch, kde v polovici schodov ho zachytila za sveter a držala, na čo sa jej manžel na schodoch otočil proti nej a s rukami ju odsotil tak, že sa skotúľala a spadla dolu zo schodov na dolnú chodbu v dome, kde jej týmto konaním spôsobil zranenia a to pohmoždeniny a oderky na hlave a na tvári, zlomeninu pravého ramena, zlomeninu krčného stavca, podvrtnutie chrbtice a pohmoždenia pravého predkolenia a ľavej ruky, ktoré si vyžadovali lekárske ošetrenie a hospitalizáciu v nemocnici s predbežnou dobou PN do 6 týždňov
lebo je nepochybné, že sa nestal skutok, pre ktorý sa vedie trestné stíhanie
Odôvodnenie:
Uznesením povereného príslušníka PZ OO PZ Bidovce sp. zn. ČVS: ORP-1204/BI-KS-2012 zo dňa 01. 10. 2012 bolo vznesené obvinenie XXXXX pre prečin ublíženia na zdraví podľa § 156 ods. 1, 2 písm. a/ Trestného zákona na tom skutkovom základe, ako je to uvedené vo výrokovej časti tohto uznesenia.

V priebehu vyšetrovania bol vypočutý obvinený XXXXX, ktorý uviedol, že v kritický deň asi okolo 15.00 hod. prišiel domov a začal sa hádať so svojimi dcérami XXXXX a XXXXX a takisto so svojou manželkou XXXXX. Počas konfliktu, keď ho ťahala manželka za sveter na schodoch, stratil rovnováhu a spadol na schody. Chcel sa postaviť, a namiesto zábradlia sa chytil manželky, ktorá následne spadla takisto dole schodmi až na podlahu na prízemí. Dodal, že manželku nechcel zhodiť zo schodov, nikomu sa nevyhrážal a samotný konflikt oľutoval.

Svedkyňa XXXXX nevedela presne popísať okolnosť, ako došlo k pádu poškodenej XXXXX.

Pokiaľ ide o výpoveď poškodenej XXXXX, tá dňa 01. 10. 2012 uviedla, že manžel prišiel domov pod vplyvom alkoholu a začal tam každému nadávať. Počas konfliktu ho zachytila za sveter odzadu, a vtedy sa on otočil a odsotil ju, pričom spadla zo schodov a utrpela zranenie. Následne sa postavila a išla zavolať políciu. Dňa 29. 10. 2012 bola opätovne vypočutá a upresnila svoju výpoveď v tom, že nikdy nepovedala, že ju manžel zo schodov zhodil úmyselne, pri tejto prvej výpovedi bola pod vplyvom liekov, mala bolesti a samotný výsluch bol vedený v nemocnici. Priznala, že nemusela sa vyjadrovať celkom presne a vyjadrila ľútosť nad nedorozumením  vo vzťahu k trestnému stíhaniu a vzatiu do väzby jej manžela. Uviedla, že k pádu došlo tak, že chcela zadržať svojho manžela tým, že ho chytila odzadu za sveter, avšak iba špičkou pravej nohy stála na schodoch, stratila rovnováhu a následne spadla dolu schodmi. 

Počas vyšetrovania bol do konania pribratý súdny znalec, ktorý popísal zranenia, ktoré utrpela menovaná, avšak nevedel sa vyjadriť ku skutočnosti, za akých okolností došlo k pádu zo schodov. 

Vzhľadom k tomu, že poškodená XXXXX sama uviedla, že pád zo schodov nezapríčinil obvinený, že zo schodov spadla sama bez jeho zavinenia, mám za to, že obvinený ani po stránke subjektívnej, ani po stránke objektívnej nenaplnil znaky prečinu, za ktorý je trestne stíhaný. 
 
Prečinu ublíženia na zdraví podľa § 156 ods. 1, 2 písm. a/ Tr. zákona sa dopúšťa ten, kto inému úmyselne ublíži na zdraví a čin spácha  na chránenej osobe. 

	Podľa § 215 ods. 1 písm. a/ Trestného poriadku prokurátor zastaví trestné stíhanie, pretože je nepochybné, že sa nestal skutok, pre ktorý sa vedie trestné stíhanie.
	
	Vzhľadom na vyššie uvedené skutočnosti bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať do troch dní od jeho doručenia prostredníctvom tunajšej prokuratúry na Krajskú prokuratúru v Košiciach.
                                    Sťažnosť má odkladný účinok

JUDr. Alexander Chomča
prokurátor